Jes Lunde (SF), 1998-11-19:
For SF at se er det klart, at den uro, vi har internationalt, er en, der kræver et politisk svar.
Det må være uacceptabelt for alle demokratisk valgte regeringer verden over, at det er tilfældige spekulanter, der i den grad styrer verdensøkonomien, som i den grad både skriver drejebogen og beslutter, hvordan tingene skal ende for de enkelte lande.
Det giver et kolossalt demokratisk underskud, når det er spekulative fonde, der afgør kursen på et lands valuta, og som er i stand til at vælte selv store lande over ende.
Derfor er vi nødt til at finde et demokratisk svar.
Det er simpelt hen piskende nødvendigt. Den tingenes tilstand, som vi har i øjeblikket, er fuldstændig uholdbar og burde også være det for den danske regering.
Jeg kan så forstå, at det, økonomiministeren lægger op til, er nogle forbedringer i IMF's værktøjer.
Det kan vi da godt diskutere, men for mig lyder det nu som noget, der langtfra er tilstrækkeligt til at håndtere de her problemer.
Vi er nødt til at overveje mulighederne for at lægge en skat på spekulative kapitalbevægelser i stil med det forslag, der er lavet af nobelpristageren James Tobin, som jo går ud på at lægge en afgift på de dér spekulative bevægelser, som gør, at de meget gearede investeringer, dér, hvor man sætter kolossale beløb på højkant på korttidsforventninger, ikke længere kan betale sig.
Vi er ikke ude på at genere almindelig handel, og de valutatransaktioner, der skal afdække almindelig handel, synes vi det er yderst fornuftigt at man har mulighed for stadig at foretage, og dér ville en meget beskeden afgift jo heller ikke betyde noget som helst.
Dér, hvor den vil have en betydning, er, hvor man sætter kolossale milliardbeløb ind med sekunders varsel for at afdække spekulationsforventninger på en meget kort tidshorisont.
Vi er helt opmærksomme på, at det er meget besværligt at gennemføre sådan nogle ting her, men et sted skal man jo starte.
Derfor mener vi, at det ville være rigtigt af regeringen at tage initiativ til - gerne i EU-sammenhæng - at få undersøgt mulighederne for at regulere det her område.
Vi mener også, at der er mulighed for at se på indgreb over for de såkaldte hedgefonde, hvor man laver nogle spekulative arrangementer, hvor man gearer kapitalen i et sådant omfang, at man for forholdsvis få midler er i stand til at stable enorme summer på benene.
Det var jo det, der skete, da Federal Reserve Bank i USA var nødt til at gå ind og holde hånden under nogle af disse fonde, for hvis man lod dem krakke, ville det skabe en dominoeffekt i det finansielle system og dermed ramme uskyldige virksomheder, skabe arbejdsløshed osv. osv. Når det nu er sådan, at man ikke kan lade falde, hvad ikke kan stå, er man også omvendt nødt til at forlange regulering af det, så vi kan få begrænset nogle af de dér spekulative tendenser. Endelig tror vi også på, at det er nødvendigt at give
landene mulighed for at lave et værn over for spekulative kapitalbevægelser, sådan som Chile blandt andet har gjort, og der synes vi sådan set, at det ville være en fordel, hvis man internationalt aftalte sig frem til en fælles kodeks for, hvordan man kunne håndtere sådan noget dér, så det ikke er noget, landene skal eksperimentere enkeltvis med, sådan at de muligvis kommer på kanten af, hvad der i øvrigt måtte være af internationale aftaler
Jeg synes bestemt, der er brug for et regeringsinitiativ på det her område, og derfor vil vi opfordre til, at man støtter det forslag til vedtagelse, der er fremsat.
Kan man ikke det, så skal jeg love, at vi nok skal vende tilbage med nye forslag på det område her.
SF har jo indleveret et beslutningsforslag, som hr. Buksti allerede har gjort reklame for.
Tak for det.
Det er bestemt stadig væk aktuelt.
Kan vi ikke komme frem til en vedtagelse i dag, må vi komme det på et senere tidspunkt.
Det burde være en fælles erkendelse fra alle partier herinde, at det ikke kan nytte noget, at vi sætter demokratierne ud af kraft ved at lade de spekulative kræfter på verdensmarkedet fuldstændig alene bestemme dagsordenen.
Erkendelsen er jo nået frem i Arbeiderpartiet i Norge, i det svenske Socialdemokrati, hos ledende folk rundt omkring i mange partier i Europa, ja, selv nogle af de kapitalister, som spekulerer allermest aktivt, en mand som Soros, selv han har erkendt, at det her kan ikke blive ved med at gå.
Det her er galimatias.
Så burde det vel ikke være for meget at forlange, at økonomiministeren også kunne se, at der var et lille problem.